פלך (בית ספר)

פלך הוא בית ספר תיכון תורני-ניסויי לנערות בירושלים, הנחשב לבית הספר הדתי-פמיניסטי הראשון בישראל.

רקע

בית הספר נוסד בשנת תשכ"ו - 1966 על ידי בני הזוג פנינה והרב שלום רוזנבליט, שחיפשו לבתם מסגרת לימודית מתאימה. מטרתם של הזוג רוזנבליט הייתה להקים בית ספר בשיטתו של רש"ר הירש, "תורה עם דרך ארץ". בראשיתו פנה בית הספר לתלמידות מבתים חרדיים שהיו מעוניינים בחינוך בנותיהם למחויבות להלכה וגם להשכלה רחבה. בבית הספר למדו לקראת תעודת בגרות והלימודים כללו גם לימודי גמרא ואנגלית, תופעה ייחודית בקרב בנות החברה החרדית. בית הספר היה מהחלוצים בהוראת גמרא לנשים.
בית הספר החל את פעילותו בדירת מגורים קטנה בשכונת בית וגן בירושלים. לאחר מלחמת ששת הימים עבר להר ציון, ולאחר זמן מה השתקע בשכונת בקעה, ברחוב גדעון 14. בשנת 1995 עבר בית הספר למקום משכנו הנוכחי, ברחוב יהודה 31.
הזוג רוזנבליט ניהלו את בית הספר במשך שבע שנים. בית הספר החל את פעילותו בדירת מגורים קטנה בשכונת בית וגן בירושלים. לאחר מלחמת ששת הימים עבר להר ציון, ולאחר זמן מה השתקע בשכונת בקעה, ברחוב גדעון 14. בשנת 1995 עבר בית הספר למקום משכנו הנוכחי, ברחוב יהודה 31.
ב־1975 התנדבה פרופ' אליס שלוי, כלת פרס ישראל, לנהל את בית הספר שהיה בסכנת סגירה והמשיכה בתפקיד 15 שנה. כניסתה של שלוי לתפקיד הביא לשינוי באוכלוסיית התלמידות. בתקופתה החלו לפנות לבית הספר תלמידות מהחינוך הממלכתי דתי שחיפשו חינוך למצוינות בלימודי קודש ובהשכלה רחבה ופתיחות לערכים דמוקרטיים ופמיניסטיים. שלוי הביאה להכרתו של פלך כבית ספר ניסויי. משנת 1990 מנהלת את בית הספר שירה ברויאר, ממייסדות "קולך". ברויאר קידמה את חשיבות הפמיניזם האורתודוקסי בבית הספר, ובתקופתה אף התמנתה אישה לתפקיד רב בית הספר. בשנת 2011 הפך בית הספר מתיכון ארבע שנתי לבית ספר שש שנתי. רחל צור, גם היא בוגרת פלך, התמנתה לנהל את חטיבת הביניים. סופי פפר מונתה למנהלת בית הספר בסוף 2015. פפר לימדה בפלך שנים רבות והיא בוגרת בית הספר.
על פי נתוני עיריית ירושלים ב־2013 פלך היה בית הספר הממלכתי הטוב ביותר בירושלים. גם בשנת 2018 הוא נחשב בית ספר מוביל.

המשנה החינוכית

בית הספר דוגל בחינוך לסקרנות אינטלקטואלית, למצוינות לימודית ולמעורבות חברתית פעילה. התלמידות נבחנות במבחני כבוד, ומערכת היחסים בין המורים לתלמידות מבוססת על כבוד הדדי, על יושר ועל אמון.

דעת והשכלה

בית הספר מאמין שהידע וההשכלה הם חלק מרכזי בתהליך עיצוב אישיות התלמידה ובעיצוב פני החברה.
תוכנית הלימודים בבית הספר מתאפיינת במגוון רחב וייחודי של שיעורי חובה ושל שיעורי בחירה, המציעים תוכניות אינטנסיביות במקצועות רבים, בהם תנ"ך, גמרא, מדעי הרוח, מדעי הטבע, שפות (ערבית, צרפתית ויידיש), תולדות האמנות, אמנות פלסטית ותיאטרון.
תוכנית הלימודים העיונית בבית הספר מועשרת במשך כל השנה בפעילות בלתי-פורמלית, הכוללת אירועי תרבות, אירועי ספורט, טיולי טבע וסיורים לימודיים.

חינוך דתי

בית הספר מחנך את התלמידות לשייכות למסורת ולמחויבות לעולם ההלכתי. לצד השייכות למסורת, בית הספר מאמין כי חובתו של העולם הדתי להיות מחובר למציאות המודרנית המתחדשת ולחפש את ההשפעות של העולמות זה על זה. עיצוב עולמן הדתי של תלמידות בית הספר נעשה על ידי לימוד ועל ידי מתן כלים ללימוד ולעיון בספרים המרכיבים את ארון הספרים היהודי שדרכו נפגשות התלמידות עם מנעד הדעות השונות הקיים במרחב הדתי האורתודוקסי. בתוך כך לומדות התלמידות גם סוגיות שנוית במחלוקת כמו עלייה לתורה על ידי נשים, פוליטיקה, שירת נשים ועוד. כחלק מעידוד התלמידות למעורבות פעילה בנושאי דת, מתקיימת בבית הספר קריאה בתורה של התלמידות בראשי חודשים, בשני וחמישי, ובמועדים מיוחדים. קריאת התורה נעשית מתוך ספר תורה בעל סיפור יוצא דופן, שתלמידות בית הספר הביאו ארצה בשנת 1989, בשובן ממסע לפולין. חלק מהלימוד הוא שאלות ושיח עם הצוות החינוכי בבית הספר. אחת לשבוע פועל בבית הספר עד לשעות המאוחרות בית מדרש (תוכנית דב"ש) שבו לומדות תלמידות מכל הכיתות במסגרת של שיעור פותח לכולן ולאחר מכן לימוד בחברותא.

פמיניזם

בית הספר רואה במהפכה הפמיניסטית אחת מן המהפכות המשמעותיות ביותר שעברו על החברה בדורות האחרונים. תוכניות הלימודים בלימודי הקודש ובמקצועות הליב"ה כוללות בתוכן התייחסות למקומה המשתנה של האישה לאורך הדורות, ואת יכולתן של נשים לשאת באחריות ולכהן בתפקידי הנהגה. בית הספר הציב את לימודי הגמרא, שבאופן מסורתי היו סגורים בפני ציבור הנשים, כאחד מאבני היסוד במערכת השעות, גם כשמעשה כזה היה חריג מאוד בנוף של מערכת החינוך הדתית לבנות.

מעורבות חברתית

בית הספר מחנך למעורבות חברתית פעילה באמצעות עידוד התנדבות, הדרכה בתנועות נוער ושירות לאומי או צבאי.
בית הספר מעודד את התלמידה לקבל עליה אתגרים אישיים ועמדות מנהיגות בחברה הישראלית בכלל ובחברה הדתית בפרט, ושואף לראות את בוגרותיו נושאות באחריות לבניית חברה תקינה במדינת ישראל.
בית הספר מקפיד על שמירת קשר עם הבוגרות, ומעדכן אותן מפעם לפעם במתרחש בבית הספר.

פלך קריית עקרון

בשנת 2000 נוסד בית ספר ברוח דומה בבניין המועצה בקריית עקרון על ידי מספר הורים מרחובות. פלך קריית עקרון ברוח פלך ירושלים, ופועל על פי אותם עקרונות; כמו כן מורות רבות הן בוגרות פלך ירושלים בעצמן. בעבר ניהלו את בית הספר עדינה שוורץ, יונית יעקובוביץ וחגית ברנע, בוגרת פלך ירושלים אף היא. בשנת הלימודים תשע"ט שרית תורג'מן יפה ניהלה את ביה"ס, ובשנת הלימודים תש"פ חזרה סנדרין אלבאום בוחניק לפלך, לתפקיד המנהלת.
בימי חמישי מתקיים "כינוס" ובו נדונים שני נושאים: פרשת השבוע וענייני אקטואליה. מדי חג פורים מתקיימת קריאת נשים במגילת אסתר.

פלך זכרון יעקב

בשנת תשס"ט נפתחה שלוחה נוספת ברוח פלך ירושלים בזכרון יעקב. בית הספר הוקם ביוזמת קבוצת אמהות, חלקן בוגרות פלך, אשר רצו עבור בנותיהן בית ספר בעל ערכים דומים לערכי פלך ירושלים. המנהלת כיום היא ברכה דביר.

אורט פלך לבנים

בשנת 2016 נוסדה בירושלים שלוחה לבנים ברוח פלך, בשיתוף עמותת פלך ורשת אורט, בניהולו של שלום וייל. מקצועות הלימוד מחולקים לשלושה אשכולות: לימודי קודש, טכנולוגיה והומניסטיקה. השיתוף עם אורט ניכר בטכנולוגיה והתקשוב, וערכי פלך ניכרים בלימודי ההומניסטיקה וקיום מליאות תלמידים.

פלך תל אביב

בשנת הלימודים תשע"ה (2014), הוקם פלך תל אביב. התוכנית היא פרי שיתוף פעולה של המוסדות פלך ירושלים והישיבה התיכונית בר-אילן למדעים ואמנויות. שאיפת בית הספר היא לתת לתלמידות חינוך איכותי ומאתגר מבחינה תורנית ואקדמית. בראש בית הספר עומדות ד"ר חנה פרידמן וד"ר רוני רצ'קובסקי (בוגרת פלך).